Inger Marie Bruun-Vierø (RV), 2001-04-26:
Tak til SF for fremsættelse af forespørgslen og tak til udviklingsministeren for besvarelsen.
Det Radikale Venstre hilser ethvert skridt, der kan hjælpe de mindst udviklede lande, velkommen.
Derfor er det også vort håb, at LDC-III-konferencen i maj vil være et bidrag til at nå milleniumtopmødets målsætning om at halvere antallet af fattige lande inden år 2015.
På dagsordenen for mødet i maj står bl.a. finansiering af udvikling, investeringer, gældslettelse, handel og markedsadgang for at sikre bæredygtig udvikling.
For Det Radikale Venstre er det vigtigt at fastholde opmærksomheden på fattigdomsbekæmpelse og menneskelig udvikling og se uddannelse, sundhed, infrastruktur, teknologi, landbrug, virksomhedsudvikling, handel etc. som midler.
Derfor er det nødvendigt at anlægge en holistisk tilgang til de udviklingsmæssige problemer, der skal løses i det enkelte land.
Det er utilstrækkeligt at satse f.eks. på økonomisk udvikling, og så er det ikke sikkert, at den fattigste del af befolkningen kommer med.
Ligeledes er en ensidig satsning på social, miljømæssig eller kulturel udvikling ikke holdbar.
Det Radikale Venstre ser gerne, at Danmark på konferencen får understreget den holistiske tilgang, som også er en forudsætning for demokrati og respekt for menneskerettigheder, herunder etnisk og kønsmæssig ligestilling.
Danmark skal betone nødvendigheden af, at udvikling af det enkelte land skal basere sig på et gensidigt forpligtende partnerskab samt på landets egen strategi, politikker og ressourcer.
Det er helt centralt, at udviklingsbistanden dækker bredt, at den samlede indsats, ligegyldig hvor mange operatører der er på banen i et land, understøtter landets strategi for udvikling.
Først når samtlige indsatser, bilaterale, multilaterale, eksportrelateret støtte etc., tilsammen dækker bredt, trækker i samme retning, supplerer hinanden, og det lokale ejerskab er i orden, vil der for alvor ske noget.
Det kræver både overblik, koordination, lederskab og økonomi.
Det burde være unødvendigt at nævne noget så selvfølgeligt, men i praksis er der bl.a. på grund af rivalisering mellem organisationer og aktører store problemer.
Ingen ønsker tilsyneladende, når det kommer til stykket, at opgive lederskabet eller underkaste sig en koordination.
Det er vores opfattelse, at FN, Verdensbanken og andre stærke internationale organisationer må have en helt central rolle.
Når jeg har trukket økonomi, overblik, koordination og lederskab frem, er det, fordi Det Radikale Venstre lægger vægt på, at nødvendigheden heraf bliver understreget og indarbejdet i konferencens slutdokument ligesom de øvrige temaer, som udviklingsministeren har fremhævet.
LDC-konferencen har allerede et dagsordenspunkt om en ny global pagt, der skal omhandle en bredere koordinering af de eksisterende finansielle ressourcer til udvikling samt en styrket og forbedret koordinering mellem donorer lokalt såvel som internationalt.
Det er i det hele taget vigtigt at gå nye veje i det internationale udviklingssamarbejde til gavn for de fattigste lande.
Det er nødvendigt, at de negative sider ved globaliseringen modvirkes ved international regulering, via aftaler, overvågning og sanktioner.
På sigt støtter Det Radikale Venstre tanken om, at der oprettes et økonomisk sikkerhedsråd, der bl.a. overvåger, hvorvidt landene lever op til løfter og ansvar, idet økonomisk destabilitet og fattigdom er et af de største eksisterende sikkerhedsproblemer.
Men det kræver, at der er de nødvendige økonomiske midler til stede, at udviklingslandene på visse betingelser får eftergivet gæld, og at udviklingslandene bliver en del af en retfærdig verdenshandel.
Fattigdomsproblemet går ikke over af sig selv, det har vi også diskuteret i dag.
Danmark yder en udviklingsbistand på 1 pct. af BNI, det skal vi blive ved med.
Det er klart, at Det Radikale Venstre også har det som en målsætning, at Danmark i fremtiden er i front på det her område.
Det giver indflydelse.
Derfor kan vi tillade os at bide de andre rige lande i haserne og kræve, at de lever op til deres ansvar om mindst 0,7 pct. af BNI, og det vil jeg som det sidste opfordre udviklingsministeren til på den kommende konference.